'એ પણ બસ હવે આવતો જ હશે. એમણે જમીને જવાનું નક્કી કર્યું એટલે પેલાને ફોન કરી દીધેલો.' ઉત્સાહથી ચમકતા ચહેરે શાલિનીએ વિભાકર સામે જોઇને માહિતી આપી. 'હજુ કોઇને વાત નથી કરી, પણ તું આવ્યો એટલે પહેલી તને વાત કરું છું. સુભાષ એના ત્રણ પાર્ટનર જોડે નવો ધંધો શરૂ કરવાનો છે. એ ત્રણેય તો ચાર- ચાર કરોડ રોકવાના છે અને સુભાષે તો ખાલી દિમાગ લડાવીને મહેનત કરવાની છે, તોય ચોથો ભાગ મળશે. એની બુદ્ધિની કદર કરવાવાળા ભાગીદાર મળી ગયા એ અમારું નસીબ.' એણે ફરીથી વિભાકરને આગ્રહ કર્યો. 'અમસ્તો તો તું આવતો નથી. આજે આવ્યો છે તો એમની સાથે જમવું જ પડશે. એસિડિટી છે એટલે સાદું જ બનાવ્યું છે. સાવ મોળું શાક અને ખીર તૈયાર છે. બસ, ગરમ રોટલી ઉતારું એટલી વાર છે.'